Żagħżugħ ta' 25 sena ġie arrestat tard ilbieraħ filgħaxija wara li nqabad f'San Pawl il-Baħar għaddej b'sikkina u ħadida kbira jkisser ħġieġ ta' karozzi. Il-każ seħħ għall-ħabta tal-11:30pm, fi Triq Cassarino. Malli waslu fuq il-post, il-Pulizija sabu liż-żagħżugħ Niġerjan b'ħadida twila f'idejh. Apparti minn hekk kellu sikkina u ħadida oħra. Minnufih intalbet l-assistenza tal-Pulizija tar-Rapid Intervention Unit u waqt li r-raġel kien qed jiġi arrestat huwa sar agressiv bil-Pulizija kienu kostretti jużaw il-pepper spray. Waqt l-arrest huwa għamel ħsarat fuq vettura tas-servizz u żewġ kuntistabbli tar-RIU sofrew ġrieħi li aktar tard ġew iċċertifikati bħala ħfief. Huwa nżamm arrestat fil-lock up tal-Pulizija, il-Furjana filwaqt li l-Pulizija għaddejja bl-investigazzjonijiet.